Gustav Vilbaste (Vilberg) (1885-1967) haua leiame sama peateed mööda umbes 300 m edasi minnes kolmanda risttee parempoolsel äärel. Loodusteadlane doktor G. Vilbaste maeti siia, oma kodukihelkonna kalmistule, 1967. a. Vilbaste sündis 3. septembril 1885. a. endises Kodasoo vallas Haavakannu külas (praegu ühendatud Saunja külaga). Tõnu talus tähistab Vilbaste sünnimaja aset mälestuskivi. Nii-öelda Kuusalu-mehena ja innuka kodu-uurijana tegi Vilbaste palju ära oma kodukihelkonna mineviku uurimisel. Alates 1910. a. koostas ta üle 4000 lk. käsikirja kogu Kuusalu kihelkonna sõnavarast, kohanimedest, kommetest jm. Loodusteadlasena on doktor Vilbaste muu hulgas kogunud ka eesti rahvapäraseid taimenimetusi ja koostanud neist 1500-leheküljelise käsikirja. G. Vilbaste õppis Tartu ülikoolis, täiendas haridust Viinis ja kaitses seal doktoriväitekirja. Doktoridissertatsioon käsitles loopealseid Kuusalust lääne pool. Just siin kujunes ta pioneeriks uudsete geobotaaniliste meetodite rakendamisel eesti taimeteaduses. Aegumatud on G. Vilbaste teened teadusliku looduskaitse põhimõtete elluviimisel Eestis. Ta oli meie esimene kutseline looduskaitseinspektor (1936), populaarse ajakirja Loodusevaatleja" (1930-1938) toimetaja, sadade populaarsete kirjutiste autor.